শান্তি দাস

শান্তি দাস (জন্ম ১৯শে ফেব্রুয়ারী ১৯৭১) একজন আমেরিকান সঙ্গীত শিল্পের নির্বাহী, বিপণন পরামর্শদাতা, উদ্যোক্তা, সমাজসেবী এবং লেখক। তিনি সম্প্রতি ইউনিভার্সাল মোটওন রেকর্ডসে আরবান মার্কেটিং এবং আর্টিস্ট ডেভেলপমেন্টের কার্যনির্বাহী উপ-সভাপতি ছিলেন। সেখানে তিনি একন, এরিকা বাদু এবং অশান্তির মতো শিল্পীদের জন্য বিপণন প্রচারাভিযান পরিচালনা করেছিলেন।

প্রাথমিক জীবন 
শান্তি দাস একজন বহুজাতিক আমেরিকান বংশধর। তিনি মূলত ভারতের কলকাতার একজন বাঙালি হিন্দু অভিবাসী পিতা এবং জর্জিয়ার আটলান্টার একজন আফ্রিকান আমেরিকান মাতার কন্যা। তিনি অল্প বয়সেই একটি দুঃখজনক ঘটনার শিকার হন। তাঁর বাবা তাঁর ৭ মাস বয়সে আত্মহত্যা করেছিলেন। তাঁর মা গ্লোরিয়া তাঁকে এবং তাঁর দুই ভাইবোনকে বড় করে তুলেছেন। তাঁর মা তাঁকে খ্রিস্টধর্মাবলম্বী হিসেবে মানুষ করেছেন, যা তাঁর মধ্যে প্রতিফলিত হয়, এমনকি একজন প্রাপ্তবয়স্ক হিসাবে তিনি প্রতিদিন প্রার্থনা করেন।

কর্মজীবন

১৯৯০ এর দশক 
শান্তি দাস ১৯৮৯ সালে আটলান্টার বেঞ্জামিন এলিজা মেস হাই স্কুল থেকে স্নাতক হন। তিনি সিরাকিউজ ইউনিভার্সিটিতে পড়াশোনা করেছেন, যেখানে তিনি এসআই নিউহাউস স্কুল অফ কমিউনিকেশনে টেলিভিশন, রেডিও এবং চলচ্চিত্রে মেজর করেছেন। ১৯৯১ এবং ১৯৯২ সালের গ্রীষ্মে, তিনি তাঁর প্রথম রেকর্ড লেবেল কাজ করেছিলেন, ক্যাপিটল রেকর্ডসে শহুরে প্রচার সহকারী হিসাবে। ১৯৯৩ সালে সিরাকিউস থেকে যোগাযোগে বিজ্ঞানের স্নাতক ডিগ্রি নিয়ে স্নাতক হওয়ার আগে তিনি সনি মিউজিক আটলান্টার বিক্রয় বিভাগে সংক্ষিপ্তভাবে ইন্টার্ন করেছিলেন।

কলেজের বাইরে, লাফেস রেকর্ডস শান্তি দাসকে তাদের জাতীয় প্রচার পরিচালক হিসাবে নিয়োগ করেছিল, সেখানে তিনি লেবেল প্রতিষ্ঠাতা কেনেথ "বেবিফেস" এডমণ্ডস এবং আন্তোনিও "এলএ" রিডের সাথে কাজ করেছিলেন, আউটকাস্ট, গুডি মব, উশার, টিএলসি এবং টনি ব্র্যাক্সটনের জন্য প্রচারমূলক অভিযানের বিকাশের উদ্দেশ্যে। তিনি ব্র্যাক্সটনের প্রথম প্রধান মার্কিন সঙ্গীতানুষ্ঠান (১৯৯৩), টিএলসি-এর “ ক্রেজিসেক্সিকুল ” ট্যুর (১৯৯৫ - ১৯৯৬), এবং উশার-এর ১৯৯৪ ও ১৯৯৫ প্রচারমূলক ট্যুর সহ বেশ কয়েকটি শিল্পী সফরের সাথে ভ্রমণ করেছেন।

১৯৯৬ সালে, শান্তি দাসকে লাফেসের বিপণন বিভাগে উন্নীত করা হয়েছিল, সেখানে তিনি আউটকাস্ট, ডোনেল জোন্স, গুডি মব এবং টনি ব্র্যাক্সটনের জন্য প্রচারণার পরিকল্পনা ও সমন্বয় করেছিলেন। ১৯৯৭ সালে, তিনি তাঁর "গ্রীষ্মকালীন ১২ সম্মেলনে" ইমপ্যাক্ট ম্যাগাজিনের "বছরের জাতীয় প্রচার পরিচালক" পুরস্কার পেয়েছিলেন। এক বছর পরে, ইমপ্যাক্ট তাঁকে "বছরের মিউজিক এক্সিকিউটিভ" নাম দিয়েছিল।

২০০০ এর দশক 
২০০০ সালে বিএমজির কাছে লাফেস রেকর্ডস বিক্রি হয়ে যাওয়ার পর, শান্তি দাস নিউইয়র্কে চলে যান এবং অ্যারিস্তা রেকর্ডসের আরবান মার্কেটিং-এর বরিষ্ঠ পরিচালকের ভূমিকা গ্রহণ করেন। সেখানে এলএ রিড তখন অ্যারিস্তার নতুন কার্যনির্বাহী আধিকারিক ছিলেন। যাইহোক, আটলান্টা ছাড়ার আগে, আউটকাস্ট তাঁর সম্মানে ক্লাব কায়াতে একটি অবাধ সঙ্গীতানুষ্ঠান করেন। শান্তি দাসকে " কী টু দ্য সিটি অফ আটলান্টা " পুরস্কার দেওয়া হয়েছিল এবং ২০০৫ সালের ৫ই জুন তারিখকে আনুষ্ঠানিকভাবে "শান্তি দাস দিবস" নাম দেওয়া হয়েছিল।

শান্তি দাস ২০০১ সালে অ্যারিস্তা ছেড়ে চলে যান এবং কলম্বিয়া রেকর্ডসের আরবান মার্কেটিংয়ের উপ-সভাপতি হন। কলম্বিয়াতে থাকাকালীন, তিনি সো সো ডেফ রেকর্ডস, জ্যাগড এজ, বো ওয়াও এবং জারমেইন ডুপ্রির জন্য উচ্চ-প্রোফাইল প্রকল্পগুলি বাজারজাত করেছিলেন। ২০০৩ সালে, তিনি সনি আরবান মিউজিকের আরবান মার্কেটিং-এর বরিষ্ঠ উপ সভাপতি পদে উন্নীত হন। সেখানে তিনি প্রিন্স, ভিভিয়ান গ্রিন, লাইফ এবং ওমারিয়নের জন্য বিপণন ও শিল্পী উন্নয়ন প্রচারণার বিকাশ ও সমন্বয় করেন।

২০০৫ সালে, শান্তি দাস ইউনিভার্সাল মোটওনে আরবান মার্কেটিং এবং আর্টিস্ট ডেভেলপমেন্টের কার্যনির্বাহী উপ-সভাপতি হিসেবে যোগদান করেন। ২০০৭ থেকে ২০০৯ সালের মধ্যে, তিনি ফার্স্ট ক্লাস এন্টারটেইনমেন্টের সহ-সভাপতি এবং একটি মাসিক লাইভ মিউজিক সিরিজ আরঅ্যাণ্ডবি লাইভ নিউইয়র্কের সহ-প্রতিষ্ঠাতা ছিলেন। এই প্রতিষ্ঠান স্বাক্ষরিত এবং স্বাক্ষরবিহীন শিল্পীদের শহুরে প্রতিভা প্রদর্শন করে। 

২০০৮ সালের ডিসেম্বরে শান্তি দাস হার্ভার্ড স্কুল অফ বিজনেস-এ  "মিডিয়া কোম্পানিগুলির জন্য কার্যকর কৌশল: নতুন বিশ্বে নেভিগেট" প্রোগ্রামটি সম্পন্ন করেছেন।

২০০৯ সালে ক্রেন কমিউনিকেশনস "৪০ অনূর্দ্ধ ৪০"-এ শান্তি দাসের নামকরণ করা হয়েছিল। সেই বছরের শেষের দিকে তিনি ডেট্রয়েটের ওয়েন কাউন্টি মর্গে জমে থাকা মৃতদেহ সমাহিত করতে সাহায্য করার জন্য একটি অলাভজনক সংস্থা মে উই রেস্ট ইন পিস তৈরি করেছিলেন, এই সংস্থাটি তাদেরই সাহায্য করত যাদের দুর্দশার কারণে প্রিয়জনকে কবর দেওয়ার সামর্থ্য ছিল না।

শান্তি দাস ২০০৯ সালে ইউনিভার্সাল মোটওন ত্যাগ করেন এবং প্রেসরিসেট.মি কোম্পানি চালু করেন। এটি একটি আটলান্টা-ভিত্তিক ফার্ম যা বিনোদন বিপণন পরামর্শ, প্রতিভা বুকিং, বিশেষ ইভেন্ট পরিকল্পনা এবং জীবন পরামর্শ প্রদান করে। তিনি বর্তমানে লাইভ মিউজিক শোকেস, এটিএল লাইভ অন দ্য পার্কের সহ-প্রতিষ্ঠাতা, এটি শান্তি দাসের আরঅ্যাণ্ডবি লাইভ শোকেসের দক্ষিণ সংস্করণ।

২০১০ সালের আগস্ট মাসে, শান্তি দাস "দ্য হিপ-হপ প্রফেশনাল: এ ওম্যানস গাইড টু ক্লাইম্বিং দ্য ল্যাডার অফ সাকসেস ইন দ্য এন্টারটেইনমেন্ট বিজনেস" বইটি লিখেছেন এবং প্রকাশ করেছেন। এই বইটি সঙ্গীত শিল্পে তাঁর ২৯ বছরের কর্মজীবন তুলে ধরেছে।

শান্তি দাস দ্য হিপ-হপ প্রফেশনাল ২.০  এর লেখক। এটি বিনোদন ব্যবসায় সাফল্যের সিঁড়ি আরোহণের জন্য একটি মহিলার নির্দেশিকা।

বোর্ড অধিভুক্তি 
শান্তি দাস বিভিন্ন সংস্থার বোর্ড এবং কমিটিতে বসেন যার মধ্যে রয়েছে:

 এসআই নিউহাউস স্কুল অফ পাবলিক কমিউনিকেশনস অ্যাডভাইজরি বোর্ডের সদস্য
 সিরাকিউজ উপদেষ্টা বোর্ড সদস্য এ ব্যাণ্ডিয়ার সঙ্গীত প্রোগ্রাম
 নারাস (এনওয়াই চ্যাপ্টার) আরবান কমিটির সদস্য
 অ্যাপোলো থিয়েটারের "অ্যাপোলো ইয়াং প্যাট্রনস" কমিটির সদস্য
 বিগ কিডজ ফাউণ্ডেশন বোর্ড সদস্য

তথ্যসূত্র 

২১শ শতাব্দীর মার্কিন নারী
পশ্চিমবঙ্গের নারী ব্যবসায়ী
কলকাতার ব্যবসায়ী
জীবিত ব্যক্তি
ভারতীয় বংশোদ্ভূত মার্কিন ব্যক্তি
১৯৭১-এ জন্ম